ཀྱེ་ཀྱེ་ས་དེའི་མང་ཚོགས་དང་དེའི་ངའི་རིགས་མཐུན་ཚོ།དུས་ཀྱི་འགྱུར་བ་ནི་བསམ་པའི་འགྱུར་བ་མཚོན་པའི་སྒུལ་ཤུགས་ཤིག་ཡིན་པ་སྨྲོས་སུ་མེད།དེས་ན་རག་ཅག་གིས་ཀྱང་འགྲོ་བ་མི་སྤྱིའི་སྤྱོད་ཚུལ་དང་མཐུན་པའི་གོམ་པ་ཞིག་སྤོ་དགོས་ན།དུས་དང་འགྲོས་བསྟུན་པའི་རང་གི་གོམ་ཁ་འཚོ་བའི་བསམ་པའི་རྒྱགས་ཕྱེ་གྲག་དག་ཅིག་ཅིས་ཀྱང་རག་དགོས་ན།རང་ཉིད་ཚོགས་སྡེ་སུ་ཞིག་དང་ཚོགས་སྤྱི་གང་ཞིག་གི་སྤྱི་འབངས་སུ་གྱུར་བའི་འགན་ཁུར་དགོས་ན།ང་ཚོས་མུན་ནང་དུ་འོད་ཅིག་བསྒྲོན་དགོས།ང་ཚོས་བསམ་བློ་ཡི་ལས་འགུལ་ཞིག་ངེས་པར་བསླངས་དགོས་མ་གཏོགས།འོས་ལངས་ཀྱི་གྲགས་འགུལ་ཅི་ཡང་མེད་པར་སྐྱིད་པོ་སྣང་བསོར་རྐྱང་རྐྱང་བཤད་ནས་དེ་རིང་གི་དུས་ཀྱི་ཉག་ག་རུ་སླེབས་དུས།དོན་དམ་དུ་རང་ཅག་ལ་དུས་ཀྱི་ལེགས་སྐྱེས་ག་རེ་ཐོན་ཡོད་དམ།མེད་དེ་ཅི་ཡང་མེད།འུ་ཚོ་ལ་ཐོབ་པ་ནི་ཁྱིམ་གྱི་ཆེད་དུ་ཁྱིམ་མཚེས་ལ་རྩོད་པ་དང་།རང་གི་བདེ་བའི་ཆེད་དུ་གཞན་སྡུག་ལ་སྦྱར་རྒྱུ་དེ་རེད།དམིགས་ཡུལ་མེད་པར་དུས་ཚོད་ཀྱི་རིན་ཐང་རང་བཞིན་མི་མཁྱེན་པ།གཏད་སོ་མེད་པར་རིགས་ཀྱི་རང་ཚུགས་མེད་པ་འདི་དག་རེད།སོམས་དང་།རང་གི་སེམས་ལ་སོམས་དང་།ལྟོས་དང་།རང་གི་ལུས་ཀྱི་སྤྱོད་པར་ལྟོས་དང་།འདི་ནི་དངོས་ཡོད་འཚོ་བའི་ཆོས་ཉིད་དང་མཐུན་པའི་གནས་ལུགས་ཤིག་རེད་དམ།དོན་དམ་དུ་འདི་ནི་རང་ལ་བསྣུན་པའི་མདུང་རྩེ་རྣོན་པོ་ཞིག་རེད་འདོད།ཀྱེ་ཀྱེ།ཨ་ཕ་དང་ཨ་མ་ཕུ་ནུ་སྤུན་སྲིང་།ང་ཅག་གི་སྤྱི་ཚོགས་སུ་གནས་ལུགས་ཀྱི་གོ་ས་ཉག་ཕྲ་བ་འདི་སུ་ལན་ནམ།བདེན་དོན་གྱི་ངོ་སོ་འདི་འདྲའི་དམའ་དྲགས་པ་མདོར་ན་སུས་བཟོས་སོང་ངམ།དེ་ལྟར་ན་གཞོན་ཞིག་གི་བློ་འབྱེད་ཀྱི་སེམས་ཤུགས་ལ་འབུར་གཞོག་གི་གནོན་ཤུགས་རྒྱབ་སོང་བས།ད་དུང་མུ་མཐུད་དུ་གོམ་པ་སྤོ་རྒྱུ་ཡིན་ན།དུས་རབས་འཕེལ་ནས་རི་རྩེ་ནས་འགོས་སོང་ནའང་།ང་ཚོ་དུས་གཏན་དུ་རྗེས་ལུས་ཀྱི་དུར་བྱང་བསྲུང་མཁན་དུ་ཏན་ཏན་འགྱུར་རྒྱུ་ཡིན་པ་ཐག་གིས་ཆོད།འདི་ལྟར་ལག་པ་བྲང་ལ་སྦྱར་ནས་བསམ་རྒྱུ་ན།ང་ཚོས་དུས་ཀྱི་ཟ་མ་ཞིག་ཟ་ཐུབ་ཀྱིན་མི་འདུགདུས་ཀྱི་ཚོང་ལས་ཞིག་གཉེར་ཐུབ་ཀྱི་མི་འདུགདུས་ཀྱི་ཤེས་ནུས་ཤིག་བཀོལ་ཐུབ་ཀྱིན་མི་འདུག་པ་ཚོར་བྱུང་།འདི་ལྟར་བསམ་གྱིན་བསམ་གྱིན་དུ་ཚོར་བ་སྡུག་གིས་གཟིར་ནས་སྐད་ཆའང་བཤད་ཁག་པོ་འདུག་པས་ད་ཆོག་ནི་བྱེད།